SKRIFTLIG FORESPØRGSEL E-3280/00

af Daniel Varela Suanzes-Carpegna (PPE-DE) til Kommissionen

(25. oktober 2000)

Om: Europæisk skibsbygningsindustri

I sit svar på min skriftlige forespørgsel E-2568/00(1) sagde Pascal Lamy, kommissær med ansvar for handel, at de høringer, EU havde gennemført med Korea i Seoul i juli havde været relativt positive, idet de havde udvirket en omfattende juridisk, økonomisk og finansiel information og dokumentation, og mere præcist ført til to gunstige resultater:

1. Korea vil give tilladelse til, at EU foretager en undersøgelse i de koreanske skibsværker på baggrund af et anti-dumpingspørgeskema med henblik på at fastslå, om priserne i de kontrakter, de koreanske skibsværker har undertegnet, er i overensstemmelse med de normale takster, der er anført i GATT's antidumpingbestemmelser.

2. Myndighederne er også gået med til en anden høringsrunde i september med henblik på at undersøge, hvorledes aftalen fungerer i al almindelighed og først og fremmest for at finde løsning på de bilaterale uoverensstemmelser.

Trods disse fremskridt og under hensyntagen til, at den åbenbart for nylig afbrød forhandlingerne med Sydkorea, bedes Kommissionen oplyse, om disse fremskridt er blevet omsat til praksis?

Kan Kommissionen oplyse, om forhandlingerne rent faktisk er blevet afbrudt og i givet fald hvorfor, og kan den oplyse, om det drejer sig om en definitiv afbrydelse, eller om forhandlingerne vil blive genoptaget?

Kan Kommissionen bekræfte, at koreanerne har gjort sig skyldige i illoyal praksis, og give detaljerede oplysninger om følgerne af denne praksis for den europæiske skibsbygningsindustri?

Kan Kommissionen oplyse, om den har besluttet sig til at indbringe Sydkorea for Verdenshandelsorganisationen, såfremt den europæiske skibsbygningsindustri indgiver anmeldelser i henhold til handelshindringsforordningen, hvilket er er nødvendigt for at EU kan træffe foranstaltninger desangående?

Er dette ikke en bekræftelse på, at det er nødvendigt at opretholde støtten til europæiske skibsværfter, navnlig i regioner under mål 1, indtil der er blevet sat en endelig stopper for den illoyale koreanske konkurrence?

(1) EFT C 136 E af 8.5.2001, s. 50.

Svar afgivet på Kommissionens vegne af Pascal Lamy

(29. november 2000)

I modsætning til, hvad de opmuntrende resultater af mødet i juli 2000 i Seoul lod ane, er Fællesskabet blevet skuffet i sine forventninger. Den anden række konsultationer den 28.-29. september 2000 i Bruxelles slog fejl, fordi der ikke fra koreansk hold var nogen politisk vilje til at opnå enighed om en effektiv og troværdig løsning. Korea var ikke i stand til at træffe de foranstaltninger, hvis formål var at føre hovedmålet i Agreed Minutes, dvs. forbedring af priserne til et forretningsmæssigt levedygtigt niveau på grundlag af den normale værdi, ud i livet.

Resultaterne af Kommissionens eksperters besøg på stedet var heller ikke opmuntrende. Et af de to værfter nægtede under påskud af sagens fortrolige karakter at samarbejde med Kommissionen. Efter Kommissionens opfattelse er det tilsagn om gennemsigtighed, som koreanerne (herunder værfterne) havde afgivet, ikke blevet respekteret fuldt ud, og den gav under den anden række konsultationer udtryk for sin utilfredshed over for den koreanske regering.

Endelig rejste en delegation fra Kommissionen den 19.-20. oktober 2000 til Korea for at undersøge et endeligt koreansk kompromisforslag. Drøftelserne gav desværre et resultat, som hverken var håndgribeligt eller tilfredsstillende for Kommissionen.

I denne sammenhæng indgav den europæiske industri (Udvalget af Skibsbyggersammenslutninger i Den Europæiske Union) den 24. oktober 2000 en klage i henhold til forordningen om handelshindringer(1). Kommissionen undersøger klagen og vil om fornødent indlede en undersøgelse, som enten kan føre til nye forhandlinger med henblik på at finde en tilfredsstillende løsning, der kan bilægge den bilaterale tvist, eller føre til, at der indledes en procedure ved Verdenshandelsorganisationen (WTO) for at fastsætte sanktioner for den koreanske praksis og bringe denne til ophør.

Hvad angår den illoyale koreanske praksis, er dennes eksistens tydeligt blevet påvist i de to rapporter, som Kommissionen har oversendt til Rådet(2). I den næste overvågningsrapport, som vil blive forelagt Rådet (industri) til mødet den 5. december 2000, vil der blive gjort rede for den aktuelle situation i denne sag.

Endelig er Kommissionen i færd med at drøfte offentlig støtte til skibsbygning, idet den nuværende ordning udløber den 31. december 2000. Kommissionen minder imidlertid om, at det under alle omstændigheder i forordning (EF) nr. 1540/98(3) er fastsat, at der stadig kan ydes andre former for støtte til industrien (støtte til innovation, forsknings- og udviklingsstøtte, regionalstøtte til modernisering og omstruktureringsstøtte) for at bistå fællesskabsindustrien med at tilpasse sig den internationale konkurrence.

(1) Rådets forordning (EF) nr. 3286/94 af 22.12.1994 om fastsættelse af fællesskabsprocedurer på området for den fælles handelspolitik med henblik på at sikre udøvelsen af Fællesskabets rettigheder i henhold til internationale handelsregler, navnlig regler fastlagt i Verdenshandelsorganisationens regi, EFT L 349 af 31.12.1994.

(2) KOM(1999) 474 endelig udg., KOM(2000) 263 endelig.

(3) Rådets forordning (EF) nr. 1540/98 af 29.6.1998 om støtte til skibsbygningsindustrien, EFT L 202 af 18.7.1998.